CNIM

CNIM (Constructions navales et industrielles de la Méditerranée) a l'é n'argropament andustrial, nassù dël 1966 cand n'andustrial parisin, André Herlicq, a l'ha catà le FCM (Forges et chantiers de la Méditerranée) e a l'ha arbatijaje CNIM.

J'atività
A le CNIM a travajo anviron 3000 përson-e; dël 2007 a l'han realisà un vir d'afé ëd 557,2 milion d'éuro.
Le competense pì fòrte ëd costa sossietà d'anginié a son le tecnologìe térmiche e cole mecàniche.
Antra ij prodot realisà da CNIM a-i son na mità dle scale mòbile dla metropolitan-a ëd Paris, cole ëd Lion, Tolosa, Londra, Hongkong, Montréal; le bòite d'ancinerassion dë mnis ëd Paris e ëd vàire dj'àutre sità dël mond; caudere; mojen dë sbarch militar.

Stòria
Le FCM a j'ero un cantié naval creà dël 1856 për fabriché dle barche da guèra.
A son ëstàite catà cand a l'han deposità sò bilans dël 1966 da André Herlicq, padron ëd na sossietà ëd material elétrich ch'a l'era stàita creà da sò pare.
Arbatijà CNIM, a l'han tacà a diversifiché j'atività.
Da j'agn 1990, l'argropament a l'ha ancaminà soe aquisission con ij fabricant ëd caudere Baccock e Wanson; dël 2002 a l'ha pijà la sossietà Lab, spessialisà ant ël tratament dël gas, dont le técniche a son ëstàite aplicà për traté, tra l'àutr, le fum dle bòite d'ancinerassion.
A la fin ëd gené 2008, l'argropament a l'ha pijà la sossietà Bertin, che tutun a resta un soget giurìdich separà.

Categorìa:Industria